Referat Grupperådsmøde

Nørre Alslev Spejderne 2023

**Tirsdag den 28. februar 2023 kl. 19**

**a) Valg af dirigent og referent**

Martin Andersen valgt som dirigent

Hanne Gaard Guldager valgt som referent

Martin Andersen konstaterede, at Grupperådsmødet var indkaldt rettidigt, lovligt og beslutningsdygtigt, så mødet kunne gå i gang.

**b) Beretning fra bestyrelsen**

**Formand Karina Harms Dideriksen aflagde en samlet beretning for bestyrelse og gruppeledelse.**

Beretningen blev godkendt af de fremmødte.

Beretningen er vedhæftet referatet.

**c) Fremlæggelse af årsregnskab til godkendelse**

**Regnskabsfører Susanne Graae fremlagde årsregnskabet.**

Regnskabsførerens beretning og årsregnskabet blev godkendt af de fremmødte.

Regnskabsførerens beretning er vedhæftet.

Resultatopgørelse 2022 kan ses her: https://www.norrealslevspejderne.dk/files/2023-02/%C3%85rsregnskab%20pr%202022-12-31.pdf

**d) Fremlæggelse af justeret budget for indeværende år til godkendelse**

**Regnskabsfører Susanne Graae fremlagde budgettet for 2023.**

Budgettet for indeværende år blev godkendt.

Budgettet kan ses her: <https://www.norrealslevspejderne.dk/regnskab-2022-og-forslag-til-budget-2023-og-2024>

**e) Fremlæggelse af budget for det kommende år til godkendelse**

**Regnskabsfører Susanne Graae fremlagde budgetterne for 2023 og 2024.**

Budgetterne for de kommende år blev godkendt.

Budgetterne kan ses her: <https://www.norrealslevspejderne.dk/regnskab-2022-og-forslag-til-budget-2023-og-2024>

**f) Vedtagelse af kontingentet for det kommende år**

Det blev besluttet at fastholde kontingentet på nuværende niveau.

De aktuelle kontingentsatser kan ses på Nørre Alslev Spejdernes hjemmeside.

<https://www.norrealslevspejderne.dk/noerre-alslev-spejderne>

**g) Behandling af indkomne forslag**

Ingen indkomne forslag

**h) Vedtagelse af udviklingsplan**

Gruppens udviklingsplan, der blev vedtaget ved sidste års grupperådsmøde, blev gennemgået og vedtaget med ændringen ”Nat i naturen” i stedet for Naturens Dag.

Udviklingsplanen er vedhæftet.

**i) Fastsættelse af pladser i enhedens bestyrelse under hensyntagen til §67, stk. 2, litra c)**

Bestyrelsen foreslår, at man fastholder, at enhedens bestyrelse består af 15 medlemmer.

Det blev vedtaget.

**j) Valg til bestyrelsen, jf. § 66-§ 68**

Valg sker for en toårig periode

**Valg af formand:**

Karina Harms Dideriksen blev genvalgt

**Forældre:**

Anders Ekelund blev valgt som nyt medlem

Ann-Catrine Richardt blev valgt som nyt medlem

Linda Nielsen blev valgt som nyt medlem

**Søkyndigt medlem**

Jens Hallas-Møller valgt som nyt søkyndigt medlem

**Valg af ledere:**

Martin Andersen genvalgt

Henrik Kragh valgt

**Bestyrelsen består nu af:**

**Civile/forældre**

Karina Harms Dideriksen

Susanne Graae

Hanne Gaard Guldager

Ann-Catrine Richardt

Linda Nielsen

Anders Ekelund

**Ledere:**

Henrik Kragh

Martin Andersen

Jens Hallas-Møller

Mikkel Riber

Mette Hassenkam Riber

Joan Andersen

**Unge:**

Simon Riber

Tanja Isager Christensen

Torbjørn Meyer

**k) Valg af revisor og eventuelt revisorsuppleant, jf. § 69**

Ane Riise-Knudsen er genvalgt som revisor.

Der er ikke valgt en revisorsuppleant

**l) Valg af stemmeberettigede til divisionsrådsmødet**

Joan Andersen

Mette Hassenkam Riber

Karina Harms Dideriksen

Martin Andersen

Susanne Graae

**m) Valg af stemmeberettigede til korpsrådsmødet**

Mette Hassenkam Riber

Martin Andersen

**n) Eventuelt**

Der skal installeres et ventilationsanlæg i spejderhyttens hovedbygning og i juniorhytten, da samarbejdet med børnehaven nu bliver permanent, og så er der krav til luftkvalitet/ventilation. Pga. udfordringer med monteringen er anlægget ikke tilsluttet/installeret endeligt. Det er ikke endeligt afklaret, hvad løsningen bliver.

Der kommer en ny toiletbygning i løbet af 2023, når byggetilladelsen er på plads.

Forælder takkede for den indsats, der bliver lagt af ledelsen. Og så lød også en opfordring til andre forældre om at støtte op om fx arbejdet på Dølle, da det giver indtægter til gruppen, som bl.a. bruges til at sænke turpriserne.

Der var på mødet besøg fra Divisionen samt Skt. Georgs Gilderne, som man tænker at etablere et tættere samarbejde med.

Forælder, der arbejder i Falck, tilbyder at komme og undervise i førstehjælp.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Karina Harms Dideriksen Martin Andersen

Formand Dirigent og lederrepræsentant

**Nørre Alslev Spejderne**

**Det Danske Spejderkorps**

**Grupperådsmøde 2023**

**Bestyrelsens beretning**

Ved dette års gruppeårsmøde har vi i gruppen valgt, at der kun afholdes en beretning, der samlet fortæller om spejderåret hos Nørre Alslev Spejderne, og hvad vi har arbejdet med.

I de sidste par år har vi slået bestyrelses- og ledermøderne sammen, da vi mente, at kræfterne var bedst brugt på denne måde, idet der var flere gengangere til de respektive møder. Alle møder er startet med fælles pizza-spisning, hvorefter selve bestyrelses-og ledermødet har været afholdt. Denne form er vi meget glade for, og vi har på vores planlægningsmøde talt om, at vi kunne udbygge disse møder ved f.eks. at skifte lokation og evt. starte med et fælles oplæg. Vi mener, at det er en vigtig investering i det gode samarbejde og de fælles spejderoplevelser.

**Medlemstal og ledersituation:**

Vi har et stabilt medlemstal på 90. Vi kunne godt bruge flere søspejdere, juniorer og familiespejdere, så hvis man kender nogle, som måske har brug for frisk luft og gode spejderoplevelser, så prik dem lige på skulderen.

Vi har i årets løb sagt farvel til Sofie som leder, men til gengæld er Andreas startet, og generelt har vi et godt niveau af ledere. Men skulle nogen have lyst til at blive ledere, så meld jer gerne til Joan.

**I gruppens udviklingsplan har vi et særligt punkt, der vedrører lederudviklingen:**

Flere ledere

- Lederuddannelse er en del af det at være leder

- Det skal være attraktivt at være leder og bestyrelsesmedlem hos Nørre Alslev

Spejderne

- Vi vil inspirere og inkludere de ældste spejdere i ledelse

Udviklingsplanens punkter diskuteres og konkretiseres på alle bestyrelses- og ledelsesmøder.

Vi har flere ting i støbeskeen i forhold til dette udviklingsområde. Bl.a. er der aftalt en fælles tur i foråret 2023 for både bestyrelse og ledere. Ligesom vi har besluttet at anerkende alle ledere med en form for tilskud til udstyr, grej eller andet.

**Mikro-minidagen:**

Vi var i år vært for Mikro-minidagen, og det blev en dejlig dag i Astrid Lindgrens Verden. En dag hvor spejderne fik besøgt Pippi, Emil fra Lønneberg, Karlsson på taget og andre kendte personer fra Astrid Lindgrens univers. En dejlig dag i høj sol og med en dans rundt om Majstangen i Ibsens Mose. Tak til alle der hjalp til på dagen, og til alle de deltagende grupper. Vi var ca. 100 til Mikro-minidag. Den civile del af bestyrelsen havde meldt sig på madholdet denne dag, og det var en sjov og givende oplevelse. Menuen var selvfølgelig……Svensk pølseret til alle.

**Spejdernes Lejr:**

I år var vi på Spejdernes Lejr, vi var 50 spejdere og ledere afsted. En uge med en masse gode spejderaktiviteter til alle aldre, nogenlunde vejr og et godt humør. Det var for mange yngre spejdere en stor oplevelse at være så mange spejdere samlet, især oven på Corona. Et stort øjeblik var da hele gruppen var til fællessang. Og alle spejdere var i Roskilde og fik prøvet at kæmpe med sværd, samt set Roskilde Domkirke.

Næste gang der afholdes Spejdernes Lejr er i 2026, så man kan godt begynde at glæde sig.

**Indvielse af Spejderhaven/spejderskoven:**

I 2022 fik vi endelig indviet og færdiggjort det store projekt, Spejderhaven og Spejderskoven. Indvielsen i august var en stor begivenhed i gruppens snart 50-årige historie.

Gruppens grundlægger Bjarne Brøgger holdt indvielsestalen og med fakler blev bålhytten indviet af Bjarne Brøgger (den første gruppeleder), Joan Andersen (nuværende gruppeleder) og Ole K. Larsen (formand for Landdistrikt, Kultur og Fritidsudvalget i Guldborgsund kommune).

Dagen bød på spejderløb, lækker mad fra vores lokale restaurant og overnatning.

Tak for hjælpen til alle, som har været inde over etableringen af Spejderhaven/skoven og indvielsen. Vi håber området vil blive brugt meget.

**I vores udviklingsplan har vi hele tre punkter, der på mange måder hænger utroligt fint sammen med vores nye lækre område: Spejderhaven og Spejderskoven.**

Bæredygtighed i børnehøjde

- Børnene skal opleve og deltage i processen ”fra jord til bord til jord”.

- På gruppeturene spiser vi, hvis muligt grøntsager fra spejderhaven.

- Vi afholder naturens dag

Urban Scouting

- Spejderhaven/spejderskoven skaber naturoplevelser for byens familier

- Gruppen er en synlig del af lokalsamfundet

Vildskab i naturen

- Vi skaber mulighed for at den enkelte spejder rykker sine grænser

- Vi giver minder for livet gennem naturoplevelser både på sø og land

- Vores spejdermøder foregår som udgangspunkt udendørs

Der er så mange gode ting at arbejde med, og vi har de skønneste rammer i Sortsø og i Nørre Alslev.

**Andre arrangementer:**

Der har i årets løb været mange andre arrangementer. Her skal lige nævnes Kristi Himmelfartsturen, hvor junior og landtrop gik over Storstrømsbroen, fik klatret i klatrecentralen i Næstved og fik gode oplevelser ved Kastrup. Der har været gåtur for mikro-mini til shelteren, hvor vi så heste og fik ømme ben. Der var hikeweekend, hvor 5 spejdere fik gået hele 100 km, så det er flot.

Derudover har en patrulje vundet Ovstrupdysten, og generelt er vi blevet bedre til at deltage i løb arrangeret af andre. Vi har deltaget i Humleløbet, Søen rundt og Vordingborgløbet, noget vi fortsætter med.

I bestyrelsen har vi arbejdet sideløbende med andre områder, som også er vigtige, for at gruppen kan fungere. En del af det handler om økonomi og vedligeholdelse.

Igen i år var vi så heldige at blive tilbudt toilettjansen på Dølle-Fjelde Musse kræmmermarked mod betaling selvfølgelig, og det var en succes. Mange forældre og ledere meldte sig til at tage vagter i løbet af de fire dage. Og dem der deltog, fik sig en sjov oplevelse.

Hvem siger, at det skal være surt slid af tjene penge. Vi håber, at vi igen i år kan komme i betragtning, da vi udelukkende fik ros for vores arbejde. Tak fordi I hurtigt meldte jer på banen til at svinge toiletbørsten!

Der har i efteråret også været julekalendersalg. Der er blevet solgt 800 julekalendere til 25 kr. pr. stk og alle spejdere og ledere har deltaget i salget. Vi synes i PSA(Penge-Skabende-Aktiviteter), at det er vigtigt at sende et signal om, at vi løfter i samlet flok. Det er overskuddet fra dette salg, der gør at spejderne har det høje aktivitetsniveau, som de har, samt giver gruppen mulighed for at yde tilskud til spejderne til ture. Og her bliver alle spejdere tilgodeset.

Idrætsbørnehaven Møllegården er stadig en del af spejdercentret, idet de benytter vores område i dagtimerne. Dette samarbejde er dog ikke uden udfordringer, idet det betyder at vores lokaler skal leve op til ”kommunestandarder”. Det sidste nye er et stort ventilationsanlæg, som tager en del plads.

Vi er glade for de mange andre forbedringer af spejdercentret som samarbejdet har ført med sig og glæder os til der kommer en ny toiletbygning i 2023.

Der vil dog stadig være vedligeholdelse, som vi løbende skal tage os af. Derfor er det vigtigt med mange hænder, når vi afholder arbejdsdage i løbet af året.

En stor tak til de forældre, som har brugt tid i løbet af året til at hjælpe med forskellige reparationer og andet, når der har været behov for det, både i Nørre Alslev og på havnen i Sortsø.

Nørre Alslev Spejderne er stadig et aktivt tilvalg, som mange børn og unge vælger at prøve kræfter med i deres fritid. Det er ikke mange foreninger forundt.

For at kunne opretholde denne status, som en foretrukken fritidsaktivitet er det vigtigt, at vi fortsætter med at skabe den gode historie om vores gruppe, samt bliver ved med at udvikle os. Dette gøres i tæt samarbejde med ledere, bestyrelse og lokalsamfundet.

Så en stor tak til lokalsamfundet for den opbakning, der gives til gruppen. Den er vi meget taknemmelig for.

**Og til alle jer forældre:**

Tak fordi vi må låne jeres børn og give dem masser af værdifulde værktøjer og oplevelser til ”livsrygsækken”.

I januar havde vi planlægningsmøde, og vi kan love at også spejderåret 2023 bliver fuld af aktivitet og masser af gode oplevelser for spejdere i alle aldre, forældre, ledere og hjælpere, samt bestyrelsen.

Tak til alle jer ledere og hjælpere, der bruger aftener, weekender og ferier i fællesskab med spejdere og deres familier. Jeres engagement er guld værd.

Tak for et godt spejder-år 2022

Stor Spejderhilsen

Joan Andersen og Karina Harms Dideriksen

**KASSERERENS NOTER OMKRING REGNSKABET 2022**

Den korte udgave af kassererens beretning kunne være ”Der er 380.308,51 kr. i underskud”. Men jeg tænker at der alligevel er nogle ting i den forbindelse jeg lige vil nævne, for som altid er den slags ikke helt så simpelt som det ser ud.

**Indtægter:**

**Generelt om kontingenter:**

Broen: Hvis en familie har store økonomiske udfordringer, er det muligt at søge om hjælp til kontingentbetaling gennem Broen. Vi har enkelte spejdere, som får betalt kontingent og udgifter til ture denne vej. Det er både gruppen og de enkelte spejdere (og deres familier) meget taknemlige for.

**Debitkort:**   
Nogle oplever at deres kontingentopkrævninger står reserveret i deres netbank i meget lang tid. Det er desværre ikke noget vi kan gøre noget ved. Det er nemlig således alle kortopkrævninger, som trækkes på et debitkort fungere. Debitkort er f.eks. Mastercard.

**Skift af betalingskort:** Nogen oplever problemer med at skifte betalingskort når de får nyt. I den forbindelse er det vigtigt at sige at man skal benytte linket på den første opkrævning for at det er muligt at skifte betalingskort.

**Kommunale tilskud:** De fleste af disse tilskud er både afhængig af den udgift vi har haft året før samt den forventede udgift vi forventer at have i dette kalenderår. Hvert år i januar skal vi dels søge om penge med udgangspunkt i de forventede udgifter vi regner med at få på de enkelte punkter samt afregne vores faktiske udgifter fra året før. Vi får så tilskud ud fra vores forventede udgifter modregnet evt. for meget udbetalt året før. I 2022 fik vi helt ekstra ordinært (og uden at søge om det) 8900 kr. af kommunen som tilskud til de forhøjede elpriser.

**Kursustilskud:**

Er faktisk det eneste kommunale tilskud, som først afregnes når udgiften er afholdt. Vi får først kursustilskuddet udbetale flere måneder efter kurset har været afholdt. Vi skal have en opkrævning og betale denne fra korpset. Korpset opkræver altid først efter et kursus har været afholdt.

Det betyder at f.eks. at deltagelse i PLan i efterårsferien først bliver opkrævet til betaling i december. Først derefter kan jeg søge om kursustilskud fra kommunen. I 2022 var kommunen hurtige, så der fik vi faktisk kursustilskuddet for PLan i efterårsferien mellem jul og nytår. Langt de fleste år kommer denne indtægt først i januar.

**Andre offentlige tilskud:**  
I 2022 er det de tilskud vi har fået i forbindelse med Spejderhaven/Spejderskoven og byggeriet i den forbindelse.

**Ture og lejre fælles, alle grenene samt arrangementer og aktiviteter:**

Det er de indtægter der har været fra spejderne til deltagelse i aktiviteter/ture/lejre osv. Nogle gange går der penge både ud og ind på denne konto. Derfor er der både en indtægt og en negativ indtægt. En negativ indtægt er jo egentlig en udgift.

**Diverse indtægter:**

I langt de fleste år vil det især være, kommunens leje af Spejdercenteret der er bogført på denne konto. Men ellers er dette en rodekasse af alle mulige indtægter, som ikke rigtigt hører til nogle steder. I 2022 er der især mange indtægter fra indvielsen af Spejderhaven/Spejderskoven.

**Udgifter:**

**Kontingenter:** Vi betaler kontingent til både Det Danske Spejderkorps (DDS), Sydhav divisionen (De blå spejdere på Lolland Falster) derudover betaler vi nogle år også til Søområde Sjælland (en “division” for Søspejdere på Sjælland og omliggende ører). Denne udgift er direkte afhængig af vores medlems antal. Korps- og divisions kontingent opkræves 3 gange årligt.

**Ture og lejre fælles, alle grenene samt arrangementer og aktiviteter:**

Det burde være her vi havde de fleste udgifter. Det er nemlig her alle aktiviteterne for og med spejderne bliver bogført.

**Materiel:**

På denne post ligger er en skøn blanding af materiel, som bruges på tværs af grene. Det kan være mærker, borde/bænke sæt, trangiaer osv.

**Kurser:**

Her er udgifter til både spejdere og lederes deltagelse i div. kurser Vi får dækket en ret stor del af denne udgift af kommunen.

**Alarm:**

Det er desværre en udgift vi er nødt til at have både i Spejdercenteret og på havnen i Sortsø.

**Udgifter ifm, lotteri mm:**

Her er bogført de udgifter vi har i forbindelse med julekalendersalget.

**Telefon og internet/Bogføring/Porto og gebyrer:**

På alle disse konti er alle de administrative udgifter, som er helt nødvendige for at gruppen kan løbe rundt rent administrativt.

**Gaver og repræsentation:**

Selvfølgelig skal der være gaver når der er anledning til det.

**Møder i og uden for gruppen:**

Er de udgifter, der helt naturligt kommer når man holder møder, det dækker over kaffe, kage osv. Samt deltagelse i møder både i divisionen og i korpset.

**Renter:**

Der har tidligere været negative renter på at have penge stående på en erhvervskonto i Lollandsbank. Det er da heldigvis overstået.

**Lokaleleje:**

Når vi lejrer en hytte, en lejrplads, en bådplads eller deltager i et kursus skal vi betale en lejeudgift. Det er en af de udgifter, som man kan søge kommunale tilskud til.

**Skatter og afgifter:**

I mange år har denne post handlet om udgiften til motorkontoret for vores store og meget brugt trailer. Efter vi har købt Spejderhaven skal vi betale ejendomsskat af denne grund. Den er selvfølgelig også bogført her. Spejdercenteret ligger på en grund vi har lånt af kommunen, derfor betaler vi ikke ejendomsskat af den grund.

**Vedligeholdelse:**

Det siger næsten sig selv hvad den konto dækker over. Det er både i vedligeholdelse af Spejdercenteret og bådene dette dækker over.

**El, vand og varme:**

Børnehaven benytter Spejdercenteret og der betyder selvfølgelig at der bliver brugt en del penge på både strøm, vand og varme. Temperaturen udendørs betyder noget for hvor meget der bliver brugt. Desuden har vi alle oplevet at elpriserne bestemt ikke er blevet billigere i det seneste års tid.

**Forsikring:**

Dækker både de forsikringer vi har på hytten og på vores både.

**Rengøring ude og inde:**

Det er både materialer til rengøring og udgifter til græsslåning.

**Hyttebyggeri:**

I 2022 kom året endelig hvor der blev bygget sheltere og bålhytte i Spejderhaven/Spejderskoven. Det er vi rigtig glade for. En del af disse penge kommer retur fra diverse fonde. Heldigvis havde gruppen råd til at lægge pengene ud.

**Diverse udgifter:**

Er en blandt landhandel der bl.a. dækker over vores medlemskab af Oustrup Spejdercenter, samt alt muligt andet som er svært af placere på de øvrige konti.

**Balancen:**

**Bank, Lolland – opsparing – MobilPay konto:**

Viser hvad der stod på den enkelte bankkonto pr. 31/12 2022.

Vi har i år lukket vores MobilPay konto. Den kører nu via vores bankkonto.

**Kasse:**

Her er de kontanter, som er blevet indbetalt kontakt i forbindelse med salg af julekalenderne. Det er herfra gevinsterne til de heldige bliver betalt efterhånden som der købes gevinster.

**COOP-konto:**

Her er de COOP bilag jeg har fået, men endnu ikke betalt. Regningen blev betalt i januar 2023.

**Kortbetalinger:**

Når man indbetaler kontingent fra sit betalingskort, indbetaler man teknisk set til Korpset. Derefter bliver pengene en gang ugentligt overført til grupperne. Disse penge handler om en der har betalt kontingent sidst i december hvorefter pengene først overfør til os i begyndelsen af januar.

**Debitorsamlekonto:**

Her ville et evt. beløb dække over evt. kontingent restance. 0 kr. = ingen restancer.

**Andre tilgodehavender:**

Det er penge vi har til gode andre steder. I 2022, handler det om en kreditnota fra Wulff i forbindelse med byggeriet af bålhytten.

**Hus, hytte, grund og både samt obligationer:**

Der bliver ikke justeret på disse konti, så det er samme værdi som i 2016

**Formue ved årets start:**

Er såmænd den formue vi havde da året startede.

**Formue:**

Er den formue vi har nu efter årets overskud, er tilføjet gruppens formue.

Nørre Alslev spejdernes udviklingsplan 2022-2026

**Overordnet mål**: Vi ønsker at skabe engagerede landspejdere og søspejdere ved at lave alderssvarende, udfordrende og fede spejderoplevelser, der skaber personlig udvikling.

**Indsatsområder**

Bæredygtighed i børnehøjde

* Børnene skal opleve og deltage i processen ”fra jord til bord til jord”.
* På gruppeturene spiser vi, hvis muligt grøntsager fra spejderhaven.
* Vi afholder Nat i Naturen

Flere ledere

* Lederuddannelse er en del af det at være leder
* Det skal være attraktivt at være leder hos Nørre Alslev Spejderne
* Vi vil inspirere og inkludere de ældste spejdere i ledelse

Urban Scouting

* Spejderhaven/spejderskoven skaber naturoplevelser for byens familier
* Gruppen er en synlig del af lokalsamfundet

Vildskab i naturen

* Vi skaber mulighed for at den enkelte spejder rykker sine grænser
* Vi giver minder for livet gennem naturoplevelser både på sø og land
* Vores spejdermøder foregår som udgangspunkt udendørs

*Udviklingsplanens punkter diskuteres og konkretiseres på alle bestyrelses- og ledelsesmøder. Alle punkter skal nås på et år.*